Värske ja ilma ühegi lisandita porgandimahlaga Eestis peaaegu fenomenaalse edu saavutanud  Kadarbiku talu tahab sügiseks müügile tuua ka samasugused kapsa-, peedi- ja köögiviljadest segumahlad.    Mahlaidee autor, talu peremees Ants Pak on juba aastaid igal õhtul ja hommikul kapsamahla joonud ning kiidab selle tervislikke omadusi taevani. Hoolimata veidi kummalisest maitsest on kapsamahl tema sõnul äärmiselt hea seedimise soodustaja, samuti hoiab eemal kõik haigused, kirjutab Postimees.    Ka peedimahla tervislikkuses ei tasu kahelda, samuti on Pak mõelnud rabarberimahla tegemise  peale. Tallinna külje all Ääsmäel asuvas kontoris käib juba mõnda aega erinevate mahlade kokku segamine ja maitsete proovimine, sest näiteks peedimahl üksinda on joomiseks liiga vänge. Aga kui parajal määral peeti ja porgandit kokku segada, võib-olla natuke piima juurde panna, siis viib maitse keele alla.    Kapsamahla sisse saab hästi müttama lasta bakteri, mis ta hapendab ja maitse mõnusaks teeb. Samuti kaoks sel juhul praegu porgandimahla vaevav probleem, et säilivusaeg on vaid mõni päev ning kogu  tootmine ja laialivedu poodidesse peab seetõttu käima saksa täpsusega.    Delfi.ee